정조 15년
辛亥六月初五日卯時上御熙政堂大臣備局堂上引見入侍時左議政蔡濟恭行左參贊金華鎭行司直鄭昌順行副司直李柱國戶曹判書趙鼎鎭禮曹判書李致中行副司直趙心泰李邦一訓鍊都正徐有大校理朴奎淳行左承旨洪聖淵右承旨李晩秀假注書洪時濟事變假注書李明淵記事官洪樂游徐有聞以次進伏訖濟恭曰近來喜雨連下日氣調和聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候平復之後諸節若何上曰近日則已臻如常矣濟恭曰元子宮誕辰只隔一旬八域含生之倫孰不蹈舞歡忭而臣則下情欣企尤倍他人者若於十八日一瞻岐嶷之表則其所欣幸當如何上曰近日或有扶床起立之時而所居之室與朝臣引接之所稍間且今當暑稍待日涼當使卿等一見矣濟恭曰慈宮誕日陳賀卽典禮所載此月此日之大慶飾喜稱賀有不容但已日前工議之疏非但工議一人之言乃擧國之同情也在聖上志喜稱賀豈待臣等之請而允許乎上曰予亦以此仰稟慈宮而慈敎以明年則可也今年則不必張大爲敎予亦不得固請欲以承順爲重矣致中曰十八日陳賀實擧國臣僚之所顒祝八域含生之共蹈忭殿下雖欲仰承慈宮撝謙之德而禮無陳賀之儀則已此年此日豈可不稱慶乎伏乞更稟慈宮亟從大臣之請上曰已諭於大臣矣奎淳曰惠慶宮誕辰元子宮初度適在於同日實是邦家無前之慶此日陳賀大小臣民之所共祝伏願亟從大臣禮判之請上曰已諭於大臣禮判之所奏矣濟恭曰朝臣之在鄕者爲參賀儀亦皆上來云二品以上猶可參於候班侍從則將未免自外而退此亦體念之一端矣上曰旣不行賀儀則盛暑往來可悶使之勿來可也濟恭曰雖不得陳賀在渠道理來詣闕外以伸蹈忭之忱可也何必勿爲上來耶上曰次對爲之濟恭曰今日賓對別無公事可達之事而因左副承旨李書九所啓有寧邊城餉申嚴舊制典守事宜及兵營屬屯耗移劃令廟堂一體稟處事命下矣卽見其所啓則以爲本府城餉尙無劃一之規蓋山倉儲餉倉卽城餉積峙之所而野七面屬之山倉山六面屬之儲倉米太各限萬石分捧於二倉仍作三年一改色之制厥惟久矣第因米穀辦備之艱石路馱運之苦民人輩必欲移納于附近倉依式準捧之時絶無而僅有且以穀品最精之故營邑發賣必先此倉今則穀摠比前稍減昨秋兩倉所捧米太合爲四千八百七十石零而今春則仍不還分來秋亦依昨年例劃捧滿萬石後定爲二留一分之法似爲便好此外又有兵營屯倉及雲山价川兩倉而雲山倉會付折米二千六百三石零价川倉會付折米六千二百六十石零而俱是半分半留之穀兵屯倉則米豆太四千餘石營裨監捧徒貽民邑之弊今若革罷此規屬之本府與雲价兩倉竝爲二留一分之法則其於足城餉祛民瘼可謂兩便至於屯倉耗穀係是兵營需用之物或自他邑或自本邑外倉依元數移劃取耗以充其代恐爲得宜爲辭矣鐵甕卽國中天險之地餉穀之或移平倉或因發賣二留一分之法蕩然至此事之寒心莫此爲甚而今不必別立新規以致繹騷當初節目中山倉儲倉餉穀留庫各以米太合二千石爲定式今若依此遵行俾不至闊狹耗縮則緩急所需猶可有恃今番所下判付使該府揭板常目毋敢違越雖巡營凡於作錢穀分排之際毋得以山儲兩倉穀劃送之意嚴立科條如有不遵隨現重勘之意預爲知委至於兵營屯倉及雲价兩倉穀物其制已久猝難變易與其更張而若生一弊無寧仍舊而可得牽補此則姑爲置之何如上曰依爲之出擧條濟恭曰臣有所仰達者事係更張俄於閤外與諸宰相議而禁亂廛罷都賈之後廛人輩輒以國役責應爲言其所謂國役詳問則乃平市所徵納而爲第一痼弊矣臣亦爲本署提調而堂郞之俸吏隷之料專出於收斂市廛則今此廛人之失其專利徒應責斂誠爲可矜旣有刑曹漢城府則都民聽訟自有其所平市一署可謂附庸無用之冗官而反貽弊端然今以市民決訟等事專屬刑漢兩司則曹吏府隷素是侵漁剝割之類反恐祛弊生弊臣意則革罷平市付之戶判以爲例兼提調只置吏隷各一人則可祛本署收斂之弊又無法司侵漁之患可謂兩便而此是官方變通不敢質言先此仰稟矣上曰此是更張予亦難以卒次間決處諸臣各陳所見可也華鎭曰禁都賈一事臣與大臣有所異見蓋日後多錢之類私自權利是何異於廛人都賈之弊耶俄已此意酬酢於大臣而至於平市革罷事恐無掣礙之端矣昌順曰平市革罷亦可謂汰冗官恐無所妨矣鼎鎭曰臣亦與聞此說於閤外而旣有漢城府則平市卽冗官革罷似無妨而事係官方變通臣不敢指的仰對矣致中曰臣亦與諸臣別無異見矣上曰旣有京兆又有平市且置貢市堂上官方之繁冗似不可無通變而事係更張卿須筵退後詳審其平市創設時有何義例革罷後有何掣礙日後稟定姑勿出擧條可也上曰月前有一重臣筵奏以爲卿之公退時廛人遮擁多有怨言云故予以爲左相若失民望則民之怨之可也如失擧措則朝廷之斥之攻之可也而至於市民之遮擁聞甚驚駭爲敎耳濟恭曰臣於此事任怨擔當民之毁與譽臣實自受聖敎至當矣濟恭曰以貿易事言之犀帶雖貴價至百餘金則可得好品而至於平市貿易犀帶一件價至千金云世豈有直千金之一帶而本署卜定於廛人廛人呈納於帶匠而帶匠探縱必捧千金然後始得無事云推此亦可知平市貿易之弊矣上曰犀帶貿易卽嘉禮時所用此外春秋陵謁之時亦有自尙方烏犀帶卜定之例而予知此弊故御極以來尙方別單未嘗有落點於烏犀帶事矣上曰日前爲藥用令內局入琥珀矣追聞承宣言內局責納於戶曹戶曹責納於市民云如此之際其弊可知故令政院招致京兆卽此後自內局有此等事毋敢掩置之意嚴飭矣濟恭曰俄於閤外聞禮判言咸昌縣監事萬萬未安儒生事亦甚駭然故敢此仰達矣大抵孔朱大聖大賢也內而太學外而校宮太牢以享之籩豆以奉之今忽以無於禮無於古之書院必欲創設者固已可駭至於模寫孔朱畫像以奉之者尤豈不萬萬猥屑乎向者處分嚴正特命拿問該倅又令懲治該儒而孔朱畫像移奉尼城仍以此後毋敢以此事煩徹之意有所下敎此盛德事也爲守令方伯者奉承對揚之不暇而聞該倅不惟不爲調制乃反激而成之一與朝家處分相反此實大關紀綱豈不痛駭乎臣曾已聞此而意謂浪傳矣今聞嶺伯之移文到禮曹云可知前聞之不虛矣上曰禮判詳陳可也致中曰嶺伯移文以爲孔子畫像依朝令已爲移奉尼城而朱子畫像無關於闕里祠云諸儒不欲移奉將何以爲之云而臣曹無以質言姑未回諭矣濟恭曰所謂新安亦非自古流來之地名而聞其地方在於新堡之內故該儒取其新字又取其內字字義謂之新安而創建書院鄕谷間有畓處舊堡新堡在在皆然然則其將皆以新安爲稱而一竝建祠乎事之無義莫甚於此矣上曰遐外儒生雖難責之以十分道理而不料鄒魯之地有此不徑之事也本事之如彼如此姑無論孔朱書院之說萬萬屑慢朝令之下邑倅方伯不善奉行反致葛藤者亦極可駭非不欲嚴加處分而遠外事情有不可知卿其自廟堂査問後稟處可也予於尼城闕里之祠亦未嘗謂十分妥當三百六十郡縣皆自有夫子俎豆之所則何獨於尼城別設一祠於校宮之外者乎敎化未至風俗未正予不能一例議到於旣設之祠而以此後則毋敢以古聖人圖像書院之意禮判措辭行會於諸道道臣而咸昌所在朱子圖像卽爲移奉於尼城事回諭嶺伯可也奎淳曰臣亦聞此事而命令之不遵營邑之擅便未有若此之駭然道臣與時縣監拿問處之宜矣上曰待査事當處分矣上曰曾聞所謂設書院之基址本是邑民之物而官長勒屬奪取云此事年久之事予未詳記以此筵敎詳問道伯處如果勒奪之物還給本主如是而後可爲息爭端之道矣上曰大抵此等事皆出於黨習在昔進退之時輒皆有憑藉托重之事而儒林是非姑無論兵制存革作一欛柄或設經理廳或罷精抄廳卽其一也至如故相金錫胄爲守使設體府爲西銓設禁營付之兵曹爲大官自爲兼兵判而其時實兵判則不過待政命赴政席而望筒亦不敢自擬往問於兼判堂然後書入長立道路無異備郞其時實兵判誠難矣然古則朝廷有紀綱故設有如許難堪之事旣在其職則能行其事矣濟恭曰臣因實兵判事有所仰達者矣今之惠廳都提調無異於古之實兵判惠郞固是重任而差出之際堂上擬三望受爲字於都提調而都提調如或書爲字於末副則郞官不得行公堂上亦爲引義云初不關由則已旣以三望送示而使不得容手於首望之外甚無義意臣意則此後惠郞依各軍門將官例作落點窠恐合事宜矣上曰何必乃已此後則卿自書爲字於或副或末可也上曰軍門之弊尙何言哉戊戌五月朝參時下敎以制民産詰戎政爲第一義制民産卽均役事也予之夙宥一念欲仰體減疋之聖德苦心積有商度於中者未可遽議至於詰戎政增設軍營之弊尙不可勝言予豈有更創無益之一軍門乎壯勇之新設予自有深意非爲重宿衛也亦非爲備陰雨也閭巷稍饒者輒欲一日三飱而予則不過日再食幾年節省不煩經費團束粗成設施方張予意蓋將有待未諳裏面者何能知予苦心會將有成就予志之日矣濟恭曰節義之人雖位卑特爲贈諡載在法典聖朝樹風聲之道足令後人感歎故集賢校理具仁文之爲莊陵盡節家乘足徵國史有記以國典言之賜諡一款不必待貤贈有無而況聖心興感旣贈冢宰則亦可謂應諡法矣當此莊陵誌修正之日尤宜亟加易名之典旣有愚見敢此仰達矣上曰依爲之出擧條上曰予欲一諭而未果矣人君之大政莫先於用人任人而任用之道將相尤重疑之勿任任之勿疑卽古人之格言也有不槪於心者雖近迫切敷示洞諭可乎抑含忍不發任其成敗可乎濟恭曰臣下有罪則自上指敎卽好生之大德豈有迫切之嫌也上曰摠使方入侍予於此將臣事誠不勝悶然矣其地處之逼側果何如也從古亂逆何限而豈有如復賊者哉予何心置此賊於將兵之地而事勢誠有所不獲已者含痛齎憤幾年任置至使其弟爲別看役出入密邇之地非爲安反側亦出於示予無不可對人言之意耳及至丙午始伏王章而肆市之典豈足云用法於此賊實欲食肉寢皮之不暇矣且此賊之伏法豈但以丙午事知之乎試看明義錄諸賊溯究爲賊根柢皆不止於沮戲代理一事庭臣庶或知此敎意而丙午之前鮮能知復賊畢竟伏法豈不迷乎以摠使之地處獲有今日者渠之相貌甚好故相亦不爲無助而予之前後全保亦果何如也方復賊就拿之初孰不疑摠使而予獨念其四寸間平日傾軋之習故特於是日授以元戎可謂生死肉骨也渠若有一分感激之心一分自拔之圖則惟當事事謹畏一反前轍而觀其處身行事惟恐征邁之不足外面見之有若峻氣中做去所謂峻氣是豈將臣所可有者哉況氣之所出其心不可知某事某事予不索言而向來偶有下敎其後聞已停望近則棲屑江干可謂落拓予則猶不能忘棄復授此任而自今惕然改之前則東者今必西前則坐者今必立必以一變前習勉勉不已雖一二事有見孚於予心知其出於報效之方則非但在渠爲避死趨生之機實朝廷之幸也向於敎書命撰時亦有申及者而今此諄複出於指示生路之意也昌順曰臣有事關隄防者亦已言于大臣而有可陳達者矣上曰此是向日入侍所奏事耶昌順曰然矣上曰今日是好日不宜提及此等事矣後筵稟奏可也鼎鎭曰大嬪墓祭品有考例草記事命下矣上曰後日稟定可也上曰大嬪墓所事體果何如而祠宇頹圮墓道荒廢殆至樵牧不禁先朝爲皇兄之敎予所承聆以仰述之意有此修葺之擧於義理無所關大抵我國人惟知偏論不知義理以武后事程朱猶有議論之各異況仍其舊而禁樵牧可謂未遑之甚者也濟恭曰臣亦因南城尹聞其廢荒不潔之事而德游堂御題臣於編次時與聞今玆之敎寔出繼述之聖德臣不勝欽仰之至上曰凡事每多有始無終之歎故勸婚一事屢勤飭敎今則各部幾皆成婚只因金申兩家之萬無爲之之勢故特令戶惠堂勸婚後助給矣聞金喜集申德彬子女當初定婚處皆緯繣兩家難處之際金家之一名露而金則有子與申之庶女年紀宮合皆合當此兩家將定婚云豈非異事乎令戶惠堂看作自家至親使各備給而判尹無器具故發京兆及五部吏隷遮擁是可謂有器具之婚矣濟恭曰臣亦聞知而事不偶然果如上敎矣上曰此事甚奇異故使戶判惠堂各作婚書以記實矣濟恭曰戶惠堂可謂有子有女矣命書榻敎曰政官牌招開政又命書榻敎曰當該承旨推考仍命退諸臣以次退出